
Pénzügyi buborékok episztemikus nézőpontból

Kulcsszavak: Pénzügyi buborékok; Bayes-i játékelmélet; Vélekedés-hierarchiák; Típus-terek; Markov-láncok
A pénzügyi buborékok jelenségét Bayes-i játékelméleti megközelítésből vizsgáljuk. Fő kérdésünk az, hogy hogyan lehet a pénzügyi buborékokat szigorúan definiálni és elemezni a típus-terek és vélekedés-hierarchiák keretrendszerével nem teljes információs játékokban. Megvizsgáljuk a magasabb rendű vélekedések és közös priorok kölcsönhatásait, mint a pénzügyi buborékok mozgatórugóit.
Harsányi János "Games with incomplete information played by Bayesian players" című cikkében bemutatott típus-terek matematikai modelljét alkalmazzuk. Harsányi kulcs feltételezése a közös prior létezése, amely azt mondja ki, hogy a játékosok vélekedései csak a privát információik miatt térhetnek el. A vélekedési lánc modellezéséhez a típusfüggvényeket Markov-kernelként kezeljük, Dov Samet "Iterated expectations and common priors" című munkájához hasonlóan. Ebben a keretrendszerben egy eszköz értékeléséről szóló vélekedési lánc a játékosok iterált várható értékeinek felel meg, amely megegyezik Markov-átmenetmátrixaik szorzatával. Ez a megközelítés hatékony eszközt nyújt a vélekedésekről szóló vélekedések számításának kezelésére, és Samet eredményeinek többsége analóg módon bizonyított kutatásunkban, amely általánosabb, megszámlálhatóan végtelen állapotteret feltételez.
Saját eredményeink tartalmaznak három különálló definíciót a szokatlan piaci viselkedésről.
· Az illúziók olyan események, amelyekre csak magasabb rendű vélekedések adnak pozitív valószínűséget.
· A pénzügyi buborékok olyan valószínűségi változók, amelyeket a magasabb rendű vélekedések bármely játékos egyéni (elsőrendű) vélekedésénél magasabbra értékelnek.
· A hiperbolikus pénzügyi buborékok olyan valószínűségi változók, amelyekhez a magasabb rendű vélekedések korlátlan értéket rendelnek.
Több eredményt állítunk és bizonyítunk ezeknek a fogalmaknak egymáshoz és a közös priorokhoz való kapcsolatáról. A 3.7 Következnény bemutatja, hogyan okozzák az illúziók a pénzügyi buborékok létezését. Fordítva, a 3.8 és 3.11 Tételek azt mondják ki, hogy milyen feltételek mellett vezetnek a pénzügyi és hiperbolikus pénzügyi buborékok rendre illúziók létezéséhez. Továbbá, a 3.3 Állítás és az 3.5. és 3.12. Tételek szükséges és elegendő feltételeket adnak rendre az illúziók, pénzügyi buborékok és hiperbolikus pénzügyi buborékok létezésére a közös prior tulajdonságai alapján.
Végül felállítunk egy eszközárazási modellt ebben a keretrendszerben és bemutatunk egy példát arra, hogyan alakulhat ki benne egy hiperbolikus pénzügyi buborék.



